KIRJALLINEN KYSYMYS P-2861/99 esittäjä(t): Michel Hansenne (PPE-DE) komissiolle. Yhteinen arvonlisäverojärjestelmä ‐ kahdeksas direktiivi.



Virallinen lehti nro 225 E , 08/08/2000 s. 0211 - 0211



KIRJALLINEN KYSYMYS P-2861/99 esittäjä(t): Michel Hansenne (PPE-DE) komissiolle (7. tammikuuta 2000) Aihe: Yhteinen arvonlisäverojärjestelmä kahdeksas direktiivi Kysymyksessä 2083/90(1) Euroopan parlamentin jäsen Fernand Herman tiedusteli komission kantaa seuraavaan asiaan: Yhdistyneessä kuningaskunnassa kruunu, paikallisviranomaiset sekä muut vastaavat elimet voivat saada arvonlisäveron palautuksia ostamistaan tuotteista ja palveluista sekä maahantuomistaan tavaroista edellyttäen, ettei toimitus tai maahantuonti ole tarkoitettu arvonlisäveron alaiseen toimintaan (non-business purposes) tai ne eivät ole joiltakin osin vapautettuja arvonlisäverosta. Kyseistä menettelyä, joka tunnetaan nimellä refund scheme, sovelletaan riippumatta siitä, ovatko kyseiset elimet verovelvollisia vai eivät. Onko kyseinen menettely kuudennen direktiivin mukainen vai ei? Miksi komissio tyytyi antamaan kysymykseen väliaikaisen ja riittämättömän vastauksen ja jätti lopullisen vastauksen kokonaan antamatta? Edeltäjäni esittämän kysymyksen johdosta tiedustelen, onko komissio sitä mieltä, että muiden jäsenvaltioiden julkishallinnolliset elimet voivat myös hyötyä tästä menettelystä pyytämällä HM Customs & Exciseä palauttamaan arvonlisäveron kahdeksannen direktiivin nojalla Yhdistyneessä kuningaskunnassa hankituista tuotteista ja palveluista, joista on kannettu paikallinen arvonlisävero? (1) EYVL C 164, 24.6.1991, s. 10. Frederik Bolkesteinin komission puolesta antama vastaus (1. helmikuuta 2000) Yhteisessä arvonlisäverojärjestelmässä säädetään, ettei jäsenvaltioita, alueita, läänejä, kuntia ja muita julkisoikeudellisia elimiä pidetä pääsääntöisesti arvonlisäverovelvollisina sellaisten toimintojen osalta, joita ne toteuttavat julkisina viranomaisina. Tämän vuoksi näistä toiminnoista ei kanneta lainkaan arvonlisäveroa. Sen sijaan arvonlisäverovelvollisten osapuolten jäsenvaltioiden, alueiden, läänien, kuntien ja muiden julkisoikeudellisten elinten hyväksi toimittamista tavaroista ja palveluista sekä maahantuomista tavaroista on kannettava arvonlisävero. Koska jäsenvaltiot, paikalliset viranomaiset ja muut julkisoikeudelliset elimet eivät ole arvonlisäverovelvollisia sellaisten toimintojen osalta, joita ne harjoittavat julkisina viranomaisina, niillä ei ole myöskään oikeutta tavaroiden ja palveluiden hankinnasta kannettavan alv:n vähennykseen. Asemansa vuoksi niillä ei luonnollisesti ole myöskään oikeutta kahdeksannessa direktiivissä(1) säädetyn menettelyn mukaiseen alv:n palautukseen muussa kuin sijoittautumisjäsenvaltiossa maksetusta arvonlisäverosta. Jotta arvonlisävero ei vaikuttaisi julkisten viranomaisten päätöksiin tiettyjen toimintojen suorittamisesta itse tai turvautumisesta yksityisiin yrityksiin, useat jäsenvaltiot kuten Yhdistynyt kuningaskunta ovat ottaneet käyttöön järjestelmän, jossa julkisten elinten hankkimistaan tavaroista ja palveluista maksama alv palautetaan osittain tai kokonaan. On tärkeää huomata, että kyse on puhtaasti eri julkisten elinten välisestä maksutapahtumasta, josta päättäminen kuuluu kunkin jäsenvaltion julkishallinnon rahoitusta koskevan politiikan yhteyteen. Tällainen järjestely ei siten ole kuudennen alv-direktiivin(2) vastainen. (1) EYVL L 331, 27.12.1979. (2) EYVL L 145, 13.6.1977.